b'\n_START_ARTICLE_\nDivizija\n_START_SECTION_\nIstorija\n_START_PARAGRAPH_\nPirmas karvedys, kuris suman\xc4\x97 kariuomen\xc4\x99 suskirstyti \xc4\xaf keli\xc5\xb3 kariuomen\xc4\x97s r\xc5\xab\xc5\xa1i\xc5\xb3 junginius buvo vyriausias Pranc\xc5\xabzijos mar\xc5\xa1alas Morisas de Saksas (Maurice de Saxe). \xc5\xa0i\xc4\x85 id\xc4\x97j\xc4\x85 jis apra\xc5\xa1\xc4\x97 knygoje, paskelbtoje 1757\xc2\xa0m. po jo mirties. Prakti\xc5\xa1kai divizijos id\xc4\x97j\xc4\x85 panaudojo mar\xc5\xa1alas Viktoras Fransua de Broli (Victor-Fran\xc3\xa7ois de Broglie), buv\xc4\x99s M. de Sakso karininkas Septyneri\xc5\xb3 met\xc5\xb3 kare._NEWLINE_Pirm\xc4\x85 kart\xc4\x85 masi\xc5\xa1kai divizij\xc5\xb3 sistem\xc4\x85 \xc4\x97m\xc4\x97 naudoti Pranc\xc5\xabzijos revoliucin\xc4\x97 vyriausyb\xc4\x97. Armijos pasidar\xc4\x97 lengviau valdomos, lankstesn\xc4\x97s ir manevringesn\xc4\x97s. Napoleono laikais divizijas \xc4\x97m\xc4\x97 jungti \xc4\xaf korpusus. S\xc4\x97kmingas divizij\xc5\xb3 ir korpus\xc5\xb3 sistemos naudojimas Napoleono kariuomen\xc4\x97je i\xc5\xa1populiarino \xc5\xa1i\xc4\x85 sistem\xc4\x85 visoje Europoje ir po kar\xc5\xb3 su Napoleonu prie \xc5\xa1ios sistemos per\xc4\x97jo visos kariuomen\xc4\x97s. Iki Antrojo pasaulinio karo pagrindinis tipas buvo p\xc4\x97stinink\xc5\xb3 divizija.\n_START_SECTION_\nDivizij\xc5\xb3 tipai\n_START_PARAGRAPH_\nDivizijos paprastai jungia tos pa\xc4\x8dios kariuomen\xc4\x97s r\xc5\xab\xc5\xa1ies pulkus ir brigadas su papildomais kovinio palaikymo ir apr\xc5\xabpinimo daliniais. Vadinamos pagal vyraujan\xc4\x8dius dalinius. Pagal priklausym\xc4\x85 ginkluot\xc5\xb3j\xc5\xb3 paj\xc4\x97g\xc5\xb3 ir paj\xc4\x97g\xc5\xb3 r\xc5\xab\xc5\xa1ims, paskirt\xc4\xaf, organizacin\xc4\x99 strukt\xc5\xabr\xc4\x85 ir ginkluot\xc4\x99 skiriamos: p\xc4\x97stinink\xc5\xb3 (\xc5\xa1auli\xc5\xb3, motorizuot\xc5\xb3j\xc5\xb3 \xc5\xa1auli\xc5\xb3, motorizuot\xc5\xb3j\xc5\xb3 p\xc4\x97stinink\xc5\xb3, motorizuotoji, mechanizuotoji, lengvoji p\xc4\x97stinink\xc5\xb3, sunkioji p\xc4\x97stinink\xc5\xb3, kaln\xc5\xb3 \xc5\xa1auli\xc5\xb3, kaln\xc5\xb3 p\xc4\x97stinink\xc5\xb3), tank\xc5\xb3, \xc5\xa1arvuotoji, artilerijos, oro desanto, oro \xc5\xa1turmo (desanto \xc5\xa1turmo), oro erdv\xc4\x97s gynybos, aviacijos, j\xc5\xabr\xc5\xb3 p\xc4\x97stinink\xc5\xb3 ir kt. divizijos. Sausumos paj\xc4\x97g\xc5\xb3 divizij\xc4\x85 paprastai sudaro keli \xc4\xafvairi\xc5\xb3 kariuomen\xc4\x97s r\xc5\xab\xc5\xa1i\xc5\xb3 pulkai (brigados) arba batalionai, paramos daliniai (paprastai\xc2\xa0\xe2\x80\x93 \xc5\xbevalgybos, ry\xc5\xa1i\xc5\xb3, in\xc5\xbeinerinis, radiacin\xc4\x97s, chemin\xc4\x97s ir biologin\xc4\x97s saugos, medicinos, transporto, remonto ir kt.).\n_START_SECTION_\nP\xc4\x97stinink\xc5\xb3 divizijos\n_START_PARAGRAPH_\nP\xc4\x97stinink\xc5\xb3 divizijos buvo labiausiai paplitusios divizijos kar\xc5\xb3 istorijoje. Nedidel\xc4\x97se kariuomen\xc4\x97se visos divizijos paprastai b\xc5\xabdavo p\xc4\x97stinink\xc5\xb3. P\xc4\x97stinink\xc5\xb3 divizij\xc4\x85 paprastai sudaro 3 p\xc4\x97stinink\xc5\xb3 pulkai, artilerijos pulkas ir keli palaikymo batalionai. Iki XXI a. prad\xc5\xbeios p\xc4\x97stinink\xc5\xb3 divizij\xc5\xb3 i\xc5\xa1liko JAV, Graikijoje, Turkijoje ir kt. Kariuomen\xc4\x97je atsiradus daug automobili\xc5\xb3, tank\xc5\xb3 ir \xc5\xa1arvuo\xc4\x8di\xc5\xb3, p\xc4\x97stinink\xc5\xb3 divizijos buvo perorganizuotos \xc4\xaf motorizuot\xc5\xb3j\xc5\xb3 p\xc4\x97stinink\xc5\xb3, motorizuot\xc4\x85sias, mechanizuot\xc4\x85sias ir motorizuot\xc5\xb3j\xc5\xb3 \xc5\xa1auli\xc5\xb3 divizijas.\n_START_SECTION_\nLengvosios p\xc4\x97stinink\xc5\xb3 divizijos\n_START_PARAGRAPH_\nPaprastos p\xc4\x97stinink\xc5\xb3 divizijos, kurios neturi transporto priemoni\xc5\xb3, tod\xc4\x97l juda p\xc4\x97s\xc4\x8diomis (seniau\xc2\xa0\xe2\x80\x93 naudojant kinkom\xc4\x85j\xc4\xaf transport\xc4\x85) dabar paprastai vadinamos lengvosiomis p\xc4\x97stinink\xc5\xb3 divizijomis (light infantry divisions). \xc5\xa0i\xc5\xb3 dien\xc5\xb3 po\xc5\xbei\xc5\xabriu lengv\xc5\xb3j\xc5\xb3 p\xc4\x97stinink\xc5\xb3 divizij\xc5\xb3 privalumas yra tai, kad jas lengva perdislokuoti ir apr\xc5\xabpinti \xc5\xa1audmenimis, nes jos neturi sunkios technikos ir ma\xc5\xbeai turi sunki\xc5\xb3j\xc5\xb3 ginkl\xc5\xb3. Tokios divizijos tinka neintensyviems karo veiksmams, bet menkavert\xc4\x97s pilnos apimties kare.\n_START_SECTION_\nKaln\xc5\xb3 divizijos\n_START_PARAGRAPH_\nKaln\xc5\xb3 \xc5\xa1auli\xc5\xb3 divizijos yra pritaikytos veikti kalnuose, j\xc5\xb3 technika turi b\xc5\xabti pritaikyta veikti kaln\xc5\xb3 s\xc4\x85lygomis. Pvz., kaln\xc5\xb3 artilerija turi tikti \xc5\xa1audyti \xc4\xaf auk\xc5\xa1tai kaln\xc5\xb3 \xc5\xa1laituose esan\xc4\x8dius taikinius, o patys pab\xc5\xabklai turi b\xc5\xabti pritaikyti gabenti sunkiai praeinamais kaln\xc5\xb3 keliais ir takais. Kareiviai turi b\xc5\xabti i\xc5\xa1mokyti kariauti kalnuose, tur\xc4\x97ti alpinizmo \xc4\xafg\xc5\xabd\xc5\xbei\xc5\xb3, atlaikyti at\xc5\xa1iaurius kaln\xc5\xb3 orus ir t. t._NEWLINE__NEWLINE_Kaln\xc5\xb3 \xc5\xa1auli\xc5\xb3 daliniai da\xc5\xbenai laikomi elitiniais daliniais. Kaln\xc5\xb3 divizijas da\xc5\xbenai naudodavo vietoj lengv\xc5\xb3j\xc5\xb3 divizij\xc5\xb3, kai reik\xc4\x97davo patikim\xc5\xb3 dalini\xc5\xb3.\n_START_SECTION_\nPara\xc5\xa1iutinink\xc5\xb3 divizijos\n_START_PARAGRAPH_\nPara\xc5\xa1iutinink\xc5\xb3 divizijos arba oro desanto divizijos\xc2\xa0\xe2\x80\x93 kita elitini\xc5\xb3 p\xc4\x97stinink\xc5\xb3 divizij\xc5\xb3 r\xc5\xab\xc5\xa1is. Kariai treniruoti desantuotis para\xc5\xa1iutais ar i\xc5\xa1silaipinti i\xc5\xa1 sklandytuv\xc5\xb3 ar transporto l\xc4\x97ktuv\xc5\xb3. Tam pritaikyta ir j\xc5\xb3 ginkluot\xc4\x97. Para\xc5\xa1iutinink\xc5\xb3 divizijos turi geb\xc4\x97ti gana ilg\xc4\x85 laik\xc4\x85 kautis prie\xc5\xa1o u\xc5\xbenugaryje, kur nebus apr\xc5\xabpinamos \xc5\xa1audmenimis, degalais ir kitokiomis atsargomis.\n_START_SECTION_\nAeromobilios divizijos\n_START_PARAGRAPH_\nAeromobilios divizijos yra dar viena, po Antrojo pasaulinio karo atsiradusi desantini\xc5\xb3 divizij\xc5\xb3 r\xc5\xab\xc5\xa1is. Jos kari\xc5\xb3 i\xc5\xa1laipinimui naudoja sraigtasparnius. Toki\xc5\xb3 divizij\xc5\xb3 tur\xc4\x97jo JAV.\n_START_SECTION_\nMotorizuotos p\xc4\x97stinink\xc5\xb3 divizijos\n_START_PARAGRAPH_\nAntrojo pasaulinio karo metu p\xc4\x97stinink\xc5\xb3 daliniai buvo vis labiau mechanizuojami. Atsirado motorizuotos p\xc4\x97stinink\xc5\xb3 divizijos, kuri\xc5\xb3 kareviai buvo perve\xc5\xbeami automobiliais. V\xc4\x97liau juos imta perve\xc5\xbeti \xc5\xa1arvuotais automobiliais, vik\xc5\xa1riniais ar pusiau vik\xc5\xa1riniais \xc5\xa1arvuotaisiais transporteriais ir pan. technika. Vokie\xc4\x8diai tokius dalinius vadino panzergrenadieriais (Panzergrenadier)._NEWLINE__NEWLINE_Mechanizuotos p\xc4\x97stinink\xc5\xb3 divizijos kartais vadinamos motorizuotomis p\xc4\x97stinink\xc5\xb3 divizijomis ar pana\xc5\xa1iai (pvz., TSRS ir Rusijoje\xc2\xa0\xe2\x80\x93 moto\xc5\xa1auli\xc5\xb3 divizijos (rus. \xd0\xbc\xd0\xbe\xd1\x82\xd0\xbe\xd1\x81\xd1\x82\xd1\x80\xd0\xb5\xd0\xbb\xd0\xba\xd0\xbe\xd0\xb2\xd0\xb0\xd1\x8f \xd0\xb4\xd0\xb8\xd0\xb2\xd0\xb8\xd0\xb7\xd0\xb8\xd1\x8f), net jei kariai perve\xc5\xbeami p\xc4\x97stinink\xc5\xb3 kovos ma\xc5\xa1inomis, o ne automobiliais._NEWLINE__NEWLINE_JAV armijoje trys p\xc4\x97stinink\xc5\xb3 divizijos (1-oji, 3-oji ir 4-oji) i\xc5\xa1 a\xc5\xa1tuoni\xc5\xb3 yra mechanizuotos, o viena (2-oji)\xc2\xa0\xe2\x80\x93 dalinai mechanizuota.\n_START_SECTION_\nKavalerijos divizijos\n_START_PARAGRAPH_\nDaugelyje \xc5\xa1ali\xc5\xb3 kavalerija buvo organizuota \xc4\xaf ma\xc5\xbeesnius negu divizijos dalinius. Ta\xc4\x8diau didel\xc4\x97se kariuomen\xc4\x97se (JAV, Rusijos imperijoje, TSRS) egzistavo ir kavalerijos divizijos. J\xc5\xb3 sud\xc4\x97tis buvo pana\xc5\xa1i \xc4\xaf p\xc4\x97stinink\xc5\xb3 divizij\xc5\xb3, tik j\xc5\xb3 palaikymo daliniai b\xc5\xabdavo ginkluoti lengvesne ir judresne technika. Kavalerijos divizijos imtos i\xc5\xa1formuoti po Antrojo pasaulinio karo._NEWLINE_Kavalerijos divizijos dabar pasenusios, ta\xc4\x8diau pats pavadinimas i\xc5\xa1liko. JAV 11-oji desantin\xc4\x97 divizija buvo pervadinta \xc4\xaf 11-\xc4\x85j\xc4\x85 Oro \xc5\xa1turmo divizij\xc4\x85 (11th Air Assault Division), o jos judrumas pagr\xc4\xafstas sraigtasparni\xc5\xb3 naudojimu. Vietnamo karo metu ji buvo pervadinta \xc4\xaf 1-\xc4\x85j\xc4\x85 kavalerijos (aeromobili\xc4\x85) divizij\xc4\x85 (1st Cavalry Division (Airmobile)). Pasibaigus Vietnamo karui 1-\xc4\x85j\xc4\x85 kavalerijos divizij\xc4\x85 perorganizavo \xc4\xaf \xc5\xa1arvuo\xc4\x8di\xc5\xb3 kavalerijos divizij\xc4\x85 ir perginklavo tankais ir \xc5\xa1arvuo\xc4\x8diais.\n_START_SECTION_\nTank\xc5\xb3 divizijos\n_START_PARAGRAPH_\nPrie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 imtos formuoti tank\xc5\xb3 divizijos. P\xc4\x97stinink\xc5\xb3 divizijose p\xc4\x97stinink\xc5\xb3 pulkus pakeit\xc4\x97 tank\xc5\xb3 pulkais, palaikymo dalius daugiau motorizavo, kad jie b\xc5\xabt\xc5\xb3 judresni, ir tokios divizijos buvo pavadintos tank\xc5\xb3 divizijomis. Tokios divizijos neretai pasirodydavo turin\xc4\x8dios pernelyg daug tank\xc5\xb3 ir per ma\xc5\xbeai p\xc4\x97stinink\xc5\xb3, kad gal\xc4\x97t\xc5\xb3 efektyviai veikti. Tod\xc4\x97l v\xc4\x97liau j\xc5\xb3 sud\xc4\x97tis buvo koreguojama, kad b\xc5\xabt\xc5\xb3 geriau subalansuota ir efektyvesn\xc4\x97 kautyn\xc4\x97se.\n_START_SECTION_\nAviacijos divizijos\n_START_PARAGRAPH_\nDaugelio valstybi\xc5\xb3 ginkluotosiose paj\xc4\x97gose yra aviacijos divizijos. Jos b\xc5\xabna: bombone\xc5\xa1i\xc5\xb3, taktini\xc5\xb3 naikintuv\xc5\xb3, naikintuv\xc5\xb3, \xc5\xa1turmo, transporto aviacijos, mi\xc5\xa1rios ir kitokios. Aviacijos divizijoje b\xc5\xabna keli aviacijos pulkai (sparnai, eskadros).\n_START_SECTION_\nJ\xc5\xabr\xc5\xb3 divizijos\n_START_PARAGRAPH_\nKarin\xc4\x97se j\xc5\xabr\xc5\xb3 paj\xc4\x97gose gali b\xc5\xabti antvandenini\xc5\xb3 ir povandenini\xc5\xb3 laiv\xc5\xb3 divizijos, j\xc5\xabr\xc5\xb3 p\xc4\x97stinink\xc5\xb3, j\xc5\xabr\xc5\xb3 raketne\xc5\xa1\xc4\x97s aviacijos ir kitoki\xc5\xb3. JAV karin\xc4\x97se j\xc5\xabr\xc5\xb3 paj\xc4\x97gose XXI a. pr. buvo 4 j\xc5\xabr\xc5\xb3 p\xc4\x97stinink\xc5\xb3 divizijos, Vokietijos -j\xc5\xabr\xc5\xb3 aviacijos divizijos.\n_START_SECTION_\nRusija\n_START_PARAGRAPH_\nDivizija vadinama pagal joje vyraujan\xc4\x8di\xc4\x85 kariuomen\xc4\x97s r\xc5\xab\xc5\xa1\xc4\xaf. Pvz., Rusijos kariuomen\xc4\x97je tank\xc5\xb3 divizija nuo moto\xc5\xa1auli\xc5\xb3 dvizijos skiriasi tuo, kad tank\xc5\xb3 divizijoje b\xc5\xabna 2-3 tank\xc5\xb3 pulkai ir vienas moto\xc5\xa1auli\xc5\xb3 pulkas, o moto\xc5\xa1auli\xc5\xb3 divizijoje\xc2\xa0\xe2\x80\x93 2-3 moto\xc5\xa1auli\xc5\xb3 pulkai ir vienas tank\xc5\xb3 pulkas. Be pagrindini\xc5\xb3 pulk\xc5\xb3 divizijoje b\xc5\xabna 1-2 artilerijos pulkai, prie\xc5\xa1l\xc4\x97ktuvin\xc4\x97s gynybos pulkas, reaktyvin\xc4\x97s artilerijos divizionas, raket\xc5\xb3 divizionas, in\xc5\xbeinerinis batalionas, ry\xc5\xa1i\xc5\xb3 batalionas, automobili\xc5\xb3 batalionas, \xc5\xbevalgybos batalionas, radioelektronin\xc4\x97s kovos batalionas, materialinio apr\xc5\xabpinimo batalionas, remonto batalionas, medicininis-sanitarinis batalionas, chemin\xc4\x97s gynybos kuopa ir dar keli smulk\xc5\xabs papildomi daliniai (kuopos ir b\xc5\xabriai). \xc5\xa0iuolaikin\xc4\x97je Rusijos armijoje b\xc5\xabna tank\xc5\xb3, moto\xc5\xa1auli\xc5\xb3, artilerijos, oro desantin\xc4\x97s, raketin\xc4\x97s ir aviacijos divizijos. Kitose kariuomen\xc4\x97s r\xc5\xab\xc5\xa1yse did\xc5\xbeiausias vienetas yra pulkas arba brigada. Divizijai paprastai vadovauja generolas majoras.\n_START_SECTION_\nLietuva\n_START_PARAGRAPH_\nLietuvos Respublikoje 1920\xc2\xa0m. vasario 10 d. Lietuvos kariuomen\xc4\x97s 3 p\xc4\x97stinink\xc5\xb3 brigados buvo performuotos \xc4\xaf divizijas. Pirmoji ir Antroji divizijos tur\xc4\x97jo po 3 p\xc4\x97stinink\xc5\xb3 pulkus ir 3 atskiruosius batalionus. Tre\xc4\x8dioji divizija\xc2\xa0\xe2\x80\x93 3 p\xc4\x97stinink\xc5\xb3 pulkus ir 1 atskir\xc4\x85j\xc4\xaf batalion\xc4\x85. 1920\xc2\xa0m. spalio 14 d. suformuota Ketvirtoji p\xc4\x97stinink\xc5\xb3 divizija tur\xc4\x97jo 3 p\xc4\x97stinink\xc5\xb3 pulkus. 1923\xe2\x80\x931924\xc2\xa0m. buvo panaikinti visi Antrosios ir Tre\xc4\x8diosios divizijos atskirieji p\xc4\x97stinink\xc5\xb3 batalionai. 1924\xc2\xa0m. Lietuvos teritorij\xc4\x85 suskirs\xc4\x8dius \xc4\xaf 3 karo apygardas ir kiekvienoje j\xc5\xb3 dislokavus po p\xc4\x97stinink\xc5\xb3 divizij\xc4\x85 buvo panaikinta Ketvirtoji divizija._NEWLINE_Po sovietin\xc4\x97s okupacijos 1940\xc2\xa0m. liepos 3 d. Lietuvos kariuomen\xc4\x99 perorganizavus \xc4\xaf vadinam\xc4\x85j\xc4\x85 Lietuvos liaudies kariuomen\xc4\x99 buvo pakeisti divizij\xc5\xb3 vadai, paliktos tik dvi divizijos, jos nuo liepos 30 d. sudar\xc4\x97 Raudonosios armijos 29-\xc4\x85j\xc4\xaf teritorin\xc4\xaf \xc5\xa1auli\xc5\xb3 korpus\xc4\x85.'